**Cluster 5, מקבץ 5** או **קלסטר 5** (כונה גם **קורונת החורפנים**) היא זן של הנגיף SARS-CoV-2. המוטציה (או התשנית) התפתחה אצל חורפנים בצפון יוטלנד, והועברה אל בני אדם באמצעות תעשיית הפרוות. אותרו שינויים בחומצות האמינו H69del/V70del, ‏Y453F, ‏I692V ו-M1229I, ושבע מוטציות בסך הכל לחלבון ספייק (אנ'). הגוף פחות מפתח נוגדנים למוטציה זו, ופיתוח החיסון לנגיף הקורונה עלול לא להיות יעיל בעבורה. התגלה במהלך מגפת הקורונה בדנמרק.

עד ל-4 בנובמבר 2020, אובחנו 12 הידבקויות ברחבי דנמרק. על מנת למנוע את המשך ההתפשטות, הוכרז במחוזות בצפון המדינה הסגר כללי.

ב-19 בנובמבר, דווח שמשרד הבריאות (אנ') של דנמרק הודיע כי מקבץ 5 ככל הנראה נכחד. על פי מחקר שערך המרכז למחלות מידבקות (אנ') (SSI) בדנמרק, לא נרשמה הדבקה מחורפנים מאז ה-15 בספטמבר.

רקע
---

דנמרק היא היצרנית הגדולה ביותר בעולם של תעשיית פרוות החורפנים, והתוצר של תעשייה זו מוערך בכמיליארד דולרים. ברחבי המדינה פזורות כ-1,100 חוות גידול, ובהן בין 15 ל-17 מיליון פרטים.

חורפנים הם חלק מבעלי החיים החשופים להידבקות בנגיפי הקורונה, ובהם הנגיף SARS-CoV-2 אשר אחראי למחלת COVID-19. החורפנים מגלים תסמינים למחלה, ורבים מהם גם מתים ממנה. עם התפרצות מגפת הקורונה בדנמרק, תועדו במעקב גנטי העברות של הנגיף מבני אדם אל חורפנים והתפשטות בקרבם. לכן, הממשלה הדנית החליטה להקדים את איסור גידול החורפנים, שכבר נקבע בחוק, מ-2024 לסוף 2020. ספרד והולנד נקטו בצעד דומה, והשמידו בין מאי לאוקטובר יותר ממיליון חורפנים בסך הכל, מחשש להעברה חוזרת אל הנגיף אל בני אדם. גם בארצות הברית תועדה הדבקה כזו, ומחלקת החקלאות אישרה את קיומה של התפשטות בקרב חורפנים במדינת יוטה באוגוסט.

התפרצות
-------

ב-4 בנובמבר 2020, ראש ממשלת דנמרק מדה פרדריקסן הכריזה במסיבת עיתונאים על גילוי מוטציה של הנגיף SARS-CoV-2. הדו"ח האפידמיולוגי קבע כי לאחר שבני אדם הדביקו חורפן בנגיף, בצפון יוטלנד, הוא פיתח לו את המוטציה והדביק פרטים רבים נוספים - שהעבירו את הנגיף בחזרה אל בני אדם, יחד עם המוטציה. 12 הידבקויות אובחנו עם מוטציה זו, שקיבלה את השם "Cluster 5". מוטציה זו נחשבה בעייתית משום הסיכון שהחיסונים שיפותחו נגד נגיף הקורונה עלולים להיות לא יעילים כנגדה. 

המוטציה התרחשה בחלק מהנגיף הקשור לחלבון ספייק (spike protein), שמהווה מטרה לרוב החיסונים הפוטנציאליים. מחקרי מעבדה הראו כי תאים המכילים גרסה זו של הנגיף ואשר נחשפו לנוגדנים, לא פעלו בעוצמה דומה לאלו שבהם היו גרסאות אחרות.

כצעד מניעתי, ראש הממשלה הודיעה על חיסול מוחלט של כל החורפנים במדינה - בין 15 ל-17 מיליון, בכ-1,100 חוות. בהמשך חזרה בה הממשלה בשל חוסר סמכות חוקית. חורפנים שנדבקו יומתו, כמו גם כאלה שנמצאים ברדיוס של 7.8 קילומטרים מחוות שבהן נמצא הנגיף. ממשלת המיעוט הדנית פעלה לשנות את החוק.

על מנת למנוע את המשך ההתפשטות האנושית, הוכרז בצפון יוטלנד הסגר כללי. כל מוסדות התרבות, בתי הקולנוע, התיאטראות, אירועי הספורט והפנאי והמסעדות נסגרו לחלוטין, והוטלו הגבלות תנועה שאסרו יציאה מתחום ערי המגורים. כמו כן, גם התחבורה הציבורית הושהתה לגמרי. הגבלות אלו נקבעו לחודש, בין ה-6 בנובמבר ל-3 בדצמבר.

תגובה בינלאומית
---------------

ב-6 בנובמבר, הממלכה המאוחדת הודיעה כי דנמרק תוסר מרשימת המדינות הירוקות שההגעה מהן פטורה מבידוד של 14 יום באופן מיידי. בציון סכנת התפשטות ה-"Cluster 5", פורסמה אזהרת מסע והוכרז כי כל השבים והמגיעים ממדינה זו יחויבו בבידוד מלא. למחרת, ב-7 בנובמבר, הממלכה המאוחדת הודיעה על החמרת משמעותית במדיניותה – תיאסר באופן מוחלט כניסתם של דנים לתחומיה, ולא תותר כניסתם של זרים אשר שהו בדנמרק בפרק זמן קודם של 14 יום.

ב-10 בנובמבר, ישראל הוציאה את דנמרק מרשימת המדינות הירוקות בעקבות התפשטות ה-"Cluster 5". משרד הבריאות העריך כי הסבירות להגעת המוטציה לארץ היא נמוכה, אך ניטר בכל זאת את כל השבים מדנמרק באמצעות פיקוד העורף על מנת לדגום אותם בבדיקה. יום קודם לכן, ב-9 בנובמבר, פורסם באתר "N12" כי ישנו חשש לשלושה אזרחים ששבו מנדמרק ונדבקו במוטציה. עם זאת, רק 40 מתוך 180 אזרחים ישראלים שהגיעו מדנמרק הסכימו לבדיקת קורונה.

הערות שוליים
------------

1. ↑  ספיר חבושה-לאופר, מה מדאיג ב"קורונת החורפנים"?, באתר מכון דוידסון, ‏8 בנובמבר 2020(הקישור אינו פעיל)
2. ↑  דיווח, באתר גלי צהל ב-טוויטר, ‏19 בנובמבר 2020
3. ↑  Denmark to cull up to 17m mink blamed for coronavirus mutation, ‏Financial Times, ‏4 בנובמבר 2020
4. ↑  דניאל הרץ, ‏דנמרק תשמיד במרוכז כ-17 מיליון חורפנים, באתר כיכר השבת, 5 בנובמבר 2020
5. 1 2  דנמרק תמית כ-16 מיליון חורפנים כדי לבלום התפשטות מוטציה של הקורונה, באתר כלכליסט, 5 בנובמבר 2020
6. ↑  Pien Huang, ‏Dutch Minks Contract COVID-19 — And Appear To Infect Humans, ‏National Public Radio, ‏25 ביוני 2020
7. ↑  אסף גולן, מדאיג: מוטציה של קורונה התגלתה בבע"ח, באתר ישראל היום, 2 ביוני 2020
8. 1 2  אסף גולן, 10,000 חורפנים מתו מקורונה בארה"ב, באתר ישראל היום, 17 באוקטובר 2020
9. ↑  Not fur sale: COVID-19 brings Dutch mink farming to an end, ‏The Economist, ‏5 בספטמבר 2020
10. ↑  עמית ולדמן, ‏בעקבות מקרי הדבקה של בני אדם: 10,000 חורפנים הומתו בגז בהולנד, באתר ‏מאקו‏, 7 ביוני 2020
11. ↑  בגלל הקורונה: ספרד תמית 93 אלף חורפנים, באתר ynet, 17 ביולי 2020
12. ↑  Eli Cahan, ‏COVID-19 hits U.S. mink farms after ripping through Europe, ‏Science, ‏18 באוגוסט 2020
13. 1 2  Mutationer i minkvirus (בדנית)
14. ↑  James Gorman, ‏Denmark Will Kill All Farmed Mink, Citing Coronavirus Infections, ‏New York Times, ‏4 בנובמבר 2020
15. ↑  Denmark to cull up to 17 million mink amid coronavirus fears, ‏BBC News, ‏4 בנובמבר 2020
16. ↑  אתר למנויים בלבד האם המוטציה מסוכנת? כל מה שצריך לדעת על חורפנים וקורונה, באתר הארץ, 11 בנובמבר 2020
17. ↑  Reuters Inc, Danish government finds backing for mink cull law | The Guardian, www.theguardian.pe.ca (באנגלית)
18. ↑  Michael Barrett, ‏How serious is Denmark's mink coronavirus mutation and outbreak?‎, ‏The Local DK, ‏5 בנובמבר 2020
19. ↑  Coronavirus: Denmark imposes lockdowns amid mink covid fears, ‏BBC News, ‏5 בנובמבר 2020
20. ↑  Emma Fjordbak, ‏Her er de nye restriktioner i Nordjylland, ‏TV2, ‏6 בנובמבר 2020 (בדנית)
21. ↑  Covid: Denmark removed from UK's travel corridor list, ‏BBC News, ‏6 בנובמבר 2020
22. ↑  Coronavirus: UK bans Denmark visitors over mink Covid-19 fears, ‏BBC News, ‏7 בנובמבר 2020
23. ↑  Travel to UK from Denmark banned amid worries over Covid in mink, ‏The Guardian, ‏7 בנובמבר 2020
24. ↑  ביום 10.11.20 תצא דנמרק מרשימת היעדים הירוקים ותחשב יעד אדום
25. ↑  התייחסות לנושא המוטציה לקורונה בחורפנים בדנמרק
26. ↑  יולן כהן, ‏חשש: 3 ישראלים שחזרו מחו"ל נדבקו במוטציה החדשה של הקורונה שמקורה בחורפנים, באתר ‏מאקו‏, 9 בנובמבר 2020
27. ↑  יולן כהן, ‏קורונות החורפנים הגיעה לארץ? הישראלים שחזרו מדנמרק מסרבים להיבדק, באתר ‏מאקו‏, 10 בנובמבר 2020